འོ་ན་སྨན་རྫས་བཙལ་སྒྲུབ་དང་བདག་གཉེར་ཇི་ལྟར་བྱེད་དགོས་སམ་ཞེ་ན།དེ་ལ་སྨན་རྫས་རིགས་གསུམ་གྱི་ནང་ནས་གཏེར་ཁ་ནས་བྱུང་བའི་སྨན་ཏེ་གསེར་དང་།དངུལ།ཟངས།གཤའ་དཀར།གཟི།པད་རག།བྱུ་རུ།སྤོས་ཤེལ།མུ་མེན་སོགས་རིན་པོ་ཆེའི་རིགས་ཀྱི་སྨན་དང་།བཙགས་དང་།སི་ནྡྷུ་ར།གསེར་བྱེ་སོགས་ས་སྨན་གྱི་རིགས།ཅོང་ཞི་དང་།མདུང་རྩེ་དཀར་སྨུགསྦལ་རྒྱབ།གྲུ་བཞི།ལྷང་མཚེར་སོགས་རྡོ་སྨན་གྱི་རིགས་ཕལ་ཆེ་བ་དུས་ཚོད་སྔ་ཙམ་ནས་བཙལ་སྒྲུབ་དང་བདག་གཉེར་ལེགས་པར་བྱས་ན།དུས་ཚོད་ཅུང་རིང་པོ་སོང་ཡང་ནུས་པ་ལ་གནོད་སྐྱོན་ཆེར་ཐེབས་མི་ཐུབ།དེ་བཞིན་དུ་སྲོག་ཆགས་སྨན་གྱི་ནང་ནས་བསེ་རུའི་རྭ་སོགས་རྭ་ཅོའི་རིགས་དང་།འབྲུག་རུས་སོགས་རུས་པའི་རིགས།ཆུ་སྲིན་སྡེར་མོ་སོགས་སྡེར་མོའི་རིགས་རྣམས་ཀྱང་དུས་ཚོད་གང་ཙམ་སོང་ཡང་ནུས་པ་ལ་གནོད་སྐྱོན་མེད།དེ་མིན་རྨ་བྱའི་ཤ་དང་།འབྲོང་གི་སྙིང་དང་ཁྲག་སོགས་སྲོག་ཆགས་ལས་བྱུང་བའི་ཤ་ཁྲག་སྨན་གྱི་རིགས་རྣམས་ནི།དུས་ཚོད་རིང་པོ་སོང་ན་ནུས་པ་ལ་གནོད་སྐྱོན་ཐེབས་ངེས་ཡིན་པས།མ་རུལ།མ་བམ་པར་བདག་གཉེར་ཡག་པོ་བྱེད་པ་དང་།དུས་ཚོད་གང་ཙམ་ནང་གསར་འཚོལ་རྙིང་བརྗེ་བྱེད་དགོས།འོན་ཀྱང་གྷི་ཝཾ་དང་།དོམ་མཁྲིས།གླ་རྩི་སོགས་རྩི་སྨན་གྱི་རིགས་འགའ་ཞིག་ནི་བདག་གཉེར་ཡག་པོ་བྱུང་ན་དུས་ཚོད་ཅུང་རིང་དུ་སོང་ཡང་ནུས་ཉམས་མི་ཐུབ་མོད།འོན་ཀྱང་ཧ་ཅང་དུས་ཚོད་རིང་དྲགས་ན་ནུས་པར་གནོད་སྐྱོན་ཐེབས་སྲིད།སྐྱེ་དངོས་སྨན་གྱི་རིགས་ལས་ཨ་བར་སྐྱུར་གསུམ་དང་།ཙན་དན་དཀར་དམར་སོགས་འབྲས་བུ་དང་།སྡོང་པོའི་རིགས་ཀྱིས་སྨན་ཕལ་ཆེ་བ་ཡང་བཙལ་སྒྲུབ་བྱས་ནས་མ་རུལ།མ་སེང་བར་བདག་གཉེར་ཡག་པོ་བྱས་ཚེ་དུས་ཚོད་ཅུང་རིང་པོ་སོང་ཡང་ནུས་པ་ལ་གནོད་སྐྱོན་མི་ཡོང་།ཡང་དབང་ལག་དང་།མ་ནུ།རུ་རྟ་སོགས་རྩ་བར་གཏོགས་པའི་སྨན་གྱི་རིགས་རྣམས་ཀྱང་བརྐོ་སྒྲུབ་བྱས་ནས་ལོ་ཤས་རིང་ནུས་པ་ལ་གནོད་སྐྱོན་མི་ཡོང་།དེ་མིན་ཡལ་ག་དང་།ལོ་མ།མེ་ཏོག་བཅས་ཀྱི་སྨན་རིགས་ཤིང་རྩི་ཐང་སྔོ་བཅས་ལས་བསྡུས་པའི་སྨན་རྣམས་ནི་ལོ་གཅིག་གཉིས་ལས་འདས་པའི་རྙིང་པར་སོང་ན་ནུས་པ་ལ་གནོད་སྐྱོན་ཐེབས་ངེས་ཡིན་པར་ངེས་པར་དུ་ལོ་དུས་སུ་གསར་འཚོལ་རྙིང་བརྗེ་དང་བཟང་འཚོལ་ཞན་བརྗེ་བྱེད་དགོས།ལར་སྐྱེ་དངོས་རྩི་ཤིང་སྨ་གྱི་རིགས་གང་ལ་ཡང་རང་རང་གི་ངོ་བོའི་ནུས་པ་ལ་ཁྱད་པར་ཡོད་པ་མ་ཟད་སྐྱེ་གནས་དང་།བཏུས་དུས་སོགས་ལས་ཀྱང་ནུས་པ་ལེགས་ཉེས་ཀྱི་ཁྱད་པར་ཡོང་གི་ཡོད་པས།སྐྱེ་དངོས་སྨན་གྱི་རིགས་མཐའ་དག་བསིལ་དྲོད་རང་གནས་སུ་སྐྱེ་བ་དང་།དུས་ཐོག་ཏུ་བརྐོ་སྒྲུབ་བྱས་ན་ནུས་མཐུ་ཕུལ་དུ་བྱུང་བ་ཞིག་ཡོད་ཅིང་།གལ་ཏེ་བསིལ་དྲོད་སྐྱེ་ས་གོ་ལོག་དང་།དུས་སུ་མ་བཏུས་པ་སོགས་ཡིན་ན་ནུས་མཐུ་དམན་པ་ཡིན་སྟབས་སྐྱེ་དངོས་སྨན་གྱི་རིགས་གང་ལ་ཡང་བཙལ་སྒྲུབ་དང་།བདག་གཉེར་བྱེད་སྟངས་ཐད་ངེས་པར་དུ་དོ་སྣང་བྱེད་དགོས།